2019. gada 9. jūlijā Noteikumi Nr. 304

Rīgā (prot. Nr. 32 18. §)

**Grozījumi Ministru kabineta 2014. gada 26. maija noteikumos Nr. 272 "Autoceļu lietošanas nodevas maksāšanas, iekasēšanas un administrēšanas kārtība"**

Izdoti saskaņā ar

Autoceļu lietošanas nodevas likuma

 3. pantu, 5. panta trešo daļu un

 6. panta otro daļu

1. Izdarīt Ministru kabineta 2014. gada 26. maija noteikumos Nr. 272 "Autoceļu lietošanas nodevas maksāšanas, iekasēšanas un administrēšanas kārtība" (Latvijas Vēstnesis, 2014, 107. nr.; 2015, 208. nr.; 2018, 128. nr.) šādus grozījumus:

1.1. aizstāt 1. punktā skaitli un vārdu "11. punktā" ar skaitļiem un vārdiem "11. un 12. punktā";

1.2. aizstāt 3. punktā vārdu "vadītājs" ar vārdu "pārvadātājs";

1.3. izteikt III1nodaļu šādā redakcijā:

"**III1. Atbrīvojumu piemērošanas kārtība**

12.1 Likuma 6. panta pirmās daļas 11. punktā noteikto atbrīvojumu no nodevas maksāšanas piemēro, pamatojoties uz fizisko un juridisko personu sarakstu, kuru Lauku atbalsta dienests līdz kārtējā gada 1. janvārim iesniedzis Ceļu satiksmes drošības direkcijai un kurā norādīti personu ieņēmumi no lauksaimnieciskās ražošanas pēdējā iesniegtajā uzņēmuma gada pārskatā vai pēdējā iesniegtajā gada ienākumu deklarācijā, neieskaitot saņemto valsts un Eiropas Savienības atbalstu lauksaimniecībai un lauku attīstībai.

12.2 Likuma 6. panta pirmās daļas 12. punktā noteikto atbrīvojumu no nodevas maksāšanas piemēro, pamatojoties uz normatīvajos aktos noteiktajiem atbilstības kritērijiem lauksaimniecības nozarē atbilstošo kooperatīvo sabiedrību sarakstu, kuru Valsts ieņēmumu dienests līdz kārtējā gada 1. janvārim iesniedzis Ceļu satiksmes drošības direkcijai un kurā norādīti kooperatīvās sabiedrības neto apgrozījumu pēdējā iesniegtajā gada pārskatā.

12.3 Pamatojoties uz saņemto informāciju, Ceļu satiksmes drošības direkcija transportlīdzekļu un to vadītāju valsts reģistrā ziņām par attiecīgo nodevas maksātāju pievieno informāciju par transportlīdzekļu skaitu, kuriem var tikt piemērots atbrīvojums no nodevas maksāšanas.

12.4 Laikposmā no [10.](https://likumi.lv/ta/id/266626#p10) jūlija līdz [30.](https://likumi.lv/ta/id/266626#p30) septembrim pirms autoceļa lietošanas uzsākšanas nodevas maksātājs, izmantojot Ceļu satiksmes drošības direkcijas nodrošināto e-pakalpojumu, saņem atbrīvojumu no nodevas maksāšanas, kurā norādīts konkrētais transportlīdzeklis un datums, kad atbrīvojums tiks izmantots. Ja likuma [6. panta](https://likumi.lv/ta/id/266626#p6) pirmās daļas 11. un 12. punktā minētajai personai transportlīdzekļu un to vadītāju valsts reģistrā ir reģistrēts lielāks transportlīdzekļu skaits nekā to transportlīdzekļu skaits, par kuriem saskaņā ar likuma [6. panta](https://likumi.lv/ta/id/266626#p6) pirmās daļas 11. un 12. punktu piemērojams atbrīvojums no nodevas maksāšanas, nodevas maksātājs pirms autoceļa lietošanas uzsākšanas laikposmā no 10. jūlija līdz 30. septembrim ir tiesīgs izvēlēties, kuram vai kuriem transportlīdzekļiem piemērojams atbrīvojums, izmantojot Ceļu satiksmes drošības direkcijas nodrošināto e-pakalpojumu.

12.5 Ceļu satiksmes drošības direkcija nodrošina, lai nodevas maksātājs atbrīvojumu noteiktajam laikposmam varētu noformēt tikai atbilstošam transportlīdzekļu skaitam."

2. Noteikumi stājas spēkā 2019. gada 10. jūlijā.

Ministru prezidenta vietā –

Ministru prezidenta biedrs,

tieslietu ministrs J. Bordāns

Izglītības un zinātnes ministre I. Šuplinska